Spoštovane kolegice poslanke in kolegi poslanci, gospe in gospodje. Pričenjam nadaljevanje 1. izredne seje Državnega zbora Republike Slovenije. Obveščena sem, da so zadržani in se današnje seje ne morejo udeležiti naslednje poslanke in poslanci: gospod Maksimiljan Lavrinc, gospod mag. Janez Kopač, gospod Milan Kopušar, gospod Stanislav Brenčič za pričetek seje, gospod Vili Trofenik in gospod Ivan Božič za pričetek seje. Prosim, da ugotovimo navzočnost v dvorani! [[39 prisotnih.]] Zbor ni sklepčen, tako da bomo ponovili glasovanje in bomo še enkrat, počakamo še sekundo. Ponovno ugotavljamo navzočnost! Vidim, da kolegi še prihajajo, mogoče še par sekund. [[40 prisotnih.]] Zbor ni sklepčen, počakali bomo petnajst [[...]]- čez deset minut nadaljujemo. Zbor nadaljujemo ob 10.30.
Spoštovane kolegice, spoštovani kolegi, tretjič ugotavljamo navzočnost v dvorani! [[52 prisotnih.]] Tako je zbor sklepčen in lahko odloča. Na sejo sem vabila tudi predstavnike vlade Republike Slovenije in jih ob tej priložnosti lepo pozdravljam. Današnje nadaljevanje seje bomo pričeli z obravnavo 2. točke dnevnega reda, to je predloga zakona o spremembah in dopolnitvah zakona o Vladi Republike Slovenije. Zatem bo zbor sejo prekinil, da se bo lahko sestala Komisija za volitve, imenovanja in administrativne zadeve, ki bo pripravila 3. točko, tako da bo lahko zbor v nadaljevanju 1. izredne seje opravil še preostali 3. in 4. točko dnevnega reda. Prehajamo na 2. TOČKO DNEVNEGA REDA, TO JE NA OBRAVNAVO PREDLOGA ZAKONA O SPREMEMBAH IN DOPOLNITVAH ZAKONA O VLADI REPUBLIKE SLOVENIJE, IN SICER HITRI POSTOPEK. Predlog zakona je v obravnavo zboru predložila skupina poslancev, Borut Pahor, Anton Anderlič, Anton Delak in Janez Podobnik. Začenjamo s prvo obravnavo predloga zakona. Želi predstavnik predlagateljev predloga zakona besedo? Spoštovani gospod Anderlič, izvolite.
Ko se je formirala koalicija in po podpisu koalicijskega sporazuma, je bila ena od prvih ugotovitev, da je treba za učinkovitejše delo vlade in organizacije dela v vladi spremeniti tudi zakon o vladi in ker se to običajno - in prav je tako - dela na začetku mandata, pred konstituiranjem vlade, smo skupaj, v imenu vseh štirih poslanskih skupin poslanci Pahor, Podobnik in Delak vložili predlog sprememb zakona o vladi, predlog sprememb in dopolnitev zakona o vladi. Rešitve, ki so v zakonu predlagane, gredo predvsem v smer zmanjšanja števila ministrov oziroma ministrstev, drugačno, bolj učinkovito organizacijo in zato je bil naš namen, da v zakonu določimo točno število ministrstev in to imate razvidno v 9. členu zakona. Na ta način bo po novi ureditvi 14 ministrstev in v odnosu do sedanjega zakona predlagamo združitev ministrstva za gospodarske dejavnosti, ministrstva za ekonomske odnose in razvoj ter ministrstva za malo gospodarstvo in turizem, pri čemer mu dodajamo še področje tehnologije iz ministrstva za znanost in tehnologijo. Nadalje predlagamo združitev ministrstva za znanost in ministrstvo za šolstvo in šport, zaradi nujnosti hitrejšega preoblikovanja Slovenije v sodobno informacijsko družbo v pogojih hitre globalizacije pa predlagamo tudi ustanovitev ministrstva za informacijsko družbo, kar je bistvena razlika od dosedanje ureditve. To ministrstvo bo prevzelo področje in naloge telekomunikacije in pošte iz dosedanjega zakona ministrstva za promet in zveze, ki bo delo nadaljevalo le kot ministrstvo za prometno infrastrukturo. Kot drugi pomemben sklop vprašanj, ki naj bi jih uredili z zakonom, je tudi nova ureditev urada predsednika vlade. Urad predsednika vlade bo na ta način opravljal strokovne in druge naloge predvsem za predsednika vlade, vodil pa ga bo vodja urada, ki bo tako imel položaj direktorja vladne službe. Znotraj tega je tudi na novo predlagana ureditev s tako imenovanimi strateškimi sveti predsednika vlade, ki bodo urejeni kot posledica sprememb zakona s posebnim aktom vlade. Ti strateški sveti bodo obravnavali in pripravljali načrte razvoja na svojem področju, dajali mnenja k predlogom ministrom in po potrebi pripravljali tudi predloge za predsednika vlade. Kot sem omenil, je seveda to tisto, kar bi pomenilo odpravo slabosti, s katerimi se je vlada oziroma so se vlade srečevale v obdobju, ko je bila v vladi liberalna demokracija in ko je vlado vodil dr. Janez Drnovšek, in najbolje ve, katere stvari so bile šibke, nedorečene, predvsem pa neučinkovite v organizaciji, in na ta način je predvidena odprava teh slabosti. V tem sklopu vprašanj je posebno težo ali pa posebno problematizacijo tudi včeraj na delovnem telesu - doživela funkcija ministrskega svetnika, o katerih pa je treba izrecno povedati, da ne gre za nobeno funkcijo, ki bi imela izvirna pooblastila ministra ali kogarkoli drugega, gre torej za izključno in edino nalogo - pomoč predsedniku vlade pri izvajanju njegovih koordinativnih nalog. Seveda, kar je treba tudi povedati, to ne bo hierarhično nadrejeno, ti ne bodo hierarhično nadrejeni ministrom, kar je povzročalo nekaj dilem in nekaj polemike tudi v javnosti. To je tisto, kar je bistveno, in mislim, da obstajajo vsi razlogi tudi, da zakon sprejmemo po hitrem postopku. Odbor je ta hitri postopek tudi podprl in predlagam, da zbor ravna enako in zakon na tak način sprejme. Hvala.
Hvala lepa predstavniku predlagateljev predloga. Ker predlog zakona obravnaval tudi Odbor za notranjo politiko kot matično delovno telo, prosim poročevalca, da predstavi mnenje odbora o predlogu zakona. Gospod Franc Kangler, spoštovani, izvolite - podpredsednik odbora.
Odbor za notranjo politiko je na svoji 1. izredni seji 16.11. obravnaval predlog zakona o Vladi Republiki Slovenije, hitri postopek. Kot je že predlagatelj povedal, je uvodoma predstavnik predlagateljev obrazložil razloge za sprejem predloga zakona po hitrem postopku. Spremembe in dopolnitve zakona o vladi morajo biti namreč sprejete pred oblikovanjem nove vlade po konstituiranju državnega zbora. Glede na to njihov sprejem po hitrem postopku narekujejo potrebe države, saj je neposredno v njenem interesu, da se vlada čim prej oblikuje in deluje po novih pravih. V nadaljevanju je bilo poudarjeno, da predlog zakona določa ustreznejše število ministrstev, ki pokrivajo logično zaokrožena delovna področja. Namen nove organiziranosti vlade je, zagotoviti njeno bolj ustrezno in gibljivo organizacijo. Zaradi časovne stiske sekretariat za zakonodajo in pravne zadeve do pričetka seje odbora ni mogel pripraviti pisnega mnenja k predlogu zakona, kar je ustno pojasnila tudi predstavnica sekretariata. Zato je bilo rečeno, da je s strani sekretariata možno opozoriti le na bistvene pripombe načelne narave. V tem smislu je podpredsednik odbora Pavle Rupar podal tudi proceduralni predlog, da se seja odbora za notranjo politiko prekine do priprave pisnega mnenja sekretariata za zakonodajo in pravne zadeve. Odbor je o tem glasoval in predloga ni podprl. V nadaljevanju razprave so bili izraženi pomisleki vsebinske narave k posameznim rešitvam, ki jih prinaša predlog zakona. Največ pripomb se je nanašalo na predvidene rešitve k 4. členu, ki spreminjajo IV poglavje, ki se nanaša na področja organizacije vlade. Tako je bilo največ pomislekov danih v okviru tega poglavja k določbami 23. in 24. člena, po katerih predsednik vlade lahko ustanovi strateški svet, ki ga praviloma vodijo ministrski svetniki. V nadaljevanju seje je odbor prejel na klop pisno mnenje sekretariata za zakonodajo in pravne zadeve ter amandmaje skupine poslancev s prvopodpisano Majdo Širca k prvemu odstavku 1. člena ter poslanske skupine Slovenske nacionalne stranke. Le na nekatere tehtne in vsebinske pripombe in opozorila sekretariata za zakonodajo in pravne zadeve pa je bila s strani predstavnika predlagateljev dana sugestija, da je sicer potrebno določiti primeren rok za vlaganje amandmajev, kar ni ovira, da ne bi matično delovno telo v drugi obravnavi dokončno zavzelo stališče do posameznih členov in že vloženih amandmajev ter tudi odločilo o predlogu zakona v celoti. Po zaključku obravnave predlaganega zakonskega besedila je odbor sklenil, da predlaga državnemu zboru, da po opravljeni obravnavi predloga zakona po hitrem postopku sprejme predlog zakona o spremembah in dopolnitvah zakona o Vladi Republike Slovenije v celoti.
Najlepša hvala, gospod podpredsednik Kangler. Želi besedo predstavnica sekretariata za zakonodajo in pravne zadeve? [[Ne.]] Hvala. Želijo besedo predstavniki poslanskih skupin? Pisno se je prijavil gospod Sašo Peče v imenu poslanske skupine.
Spoštovani! V imenu Slovenske nacionalne stranke kot opozicijske stranke v temu in pa vseh prejšnjih mandatih praviloma nasprotujemo sprejemu tega zakona, ker opoziciji kot enemu zdravemu elementu parlamentarne demokracije ta zakon na vsak način škodi. Škodi zaradi tega, ker s tem izničujemo možnost enakovrednega dialoga in pa vplivanje na delovanje vlade in pa na delovanje vladnih služb. Žal se je zgodilo to, kot smo že včeraj povedali, da je ena izmed političnih strank premočno dobila te volitve in si poskuša pač uvesti nekakšne vrste diktaturo. Ta zakon vodi točno v to. Vodi v to zadevo, da organizacijsko vključuje določene tampone, ki bodo zmanjševali odgovornost ali posameznih ministrov ali pa predsednikov vlade skozi tako imenovane ministrske svetnike. Po drugi strani smo do sedaj skozi proceduro bili navajeni, da je lahko opozicijski poslanec vplival na delo vlade na začetku skozi imenovanje do interpelacije in pa v končni fazi do postavljanja vprašanj in pobud. Skratka, bile so možnosti komunikacije in to obvezne komunikacije, ki je vzpostavljala določen hierarhični odnos med poslansko skupino, poslancev ali državnega zbora na eni strani in po drugi strani do Vlade Republike Slovenije. V Slovenski nacionalni stranki smo prav tako predlagali nekaj amandmajev, ki jih bomo pozneje predstavili in od njih enostavno ne bomo odstopali. To je pač edino, kar v tej, recimo temu demokratični družbi, kakor jo sami imenujete, nam še ostane. Tudi kar se tiče uvodnih obrazložitev, moram povedati, da se v tem primeru predlagatelj zakona - torej štirje podpisniki - pač močno brcnili v temo, posebej v tretjem razdelku spremljajočega dopisa, ki piše o finančnih posledicah. Gre za čisto zavajanje, za čisto zavajanje, najsibo temu javnosti oziroma vseh tistih, ki ta dokument držijo v roki. V temu primeru zakon, katerega predlagatelj govori, da bo pripeljal v našo državo določeno racionalizacijo - to dejstvo ne drži. Zavedati se moramo, da po novem zakonu bomo imeli še večjo vladno, recimo temu - ekipo, in sicer se bo spremenilo, če naredimo seštevek, kar je bilo tudi včeraj na komisiji oziroma odboru za notranjo politiko izrečeno, z nekdanjih 17-ih na danes 18 + 1 - recimo temu - ministrov. Torej gre samo za povečanje. Seveda ministre več niste imenovali ministre, ampak ste poleg normalnih 14-ih, za katere toliko govorite, da ste jih zmanjšali, naredili oziroma pripisali še dva brez resorja in pa dva ministrska svetnika, katerih namen ne pozna oziroma dober namen ne pozna nihče. Gre za čisto zavajanje in pa izgubljanje odgovornosti. Ta država v tem trenutku, v katerem se nahaja, pred temi nalogami, pred katerimi se nahaja, ki pa na vsak način niso težke - jaz iskreno upam, da jih bo vlada znala, recimo temu pozitivno rešiti, ravno s tema dvema, recimo temu tujkoma ali pa organoma, ki juna novo postavlja - zamegljuje odgovornost. Skratka, v tej državi se bo po novem ob sprejemu tega zakona, katerega ste nam vsilili, katerega ste zjutraj napisali, popoldan hoteli dati skozi odbore, zvečer pa že sprejeti; skratka, s tem sem hotel povedati,procedura je bila popolnoma napačna. Tudi predstavnik sekretariata ni hotel podati svojega mnenja, čeprav se mi zdi, je logično in pa normalno, da v enem normalnem odnosu bi svoje povedali tudi predstavniki službe za zakonodajo. Skratka, v Slovenski nacionalni stranki tega zakona ne nameravamo podpreti. Hvala.
Hvala lepa. Kot drugi se je pisno k razpravi prijavil predstavnik poslanske skupine Združene liste socialnih demokratov, gospod Miran Potrč. Izvolite.
Hvala lepa. Spoštovane kolegice in kolegi. V državnem zboru Republike Slovenije prejšnjega sklica je bil vložen zakon o spremembah in dopolnitvah zakona o vladi, ki sta ga vložila poslanska kolega iz Združene liste socialnih demokratov, Borut Pahor in dr. Ciril Ribičič. Namen tega zakona je bil, da bi se ob mnogih drugih vprašanjih poskušala doseči tudi večja racionalizacija dela v vladi predvsem z zmanjšanjem števila ministrskih mest, zato je ta predlog vseboval idejo, da naj bi število ministrov brez listnice bilo omejeno, ne pa neomejeno in prosto v presojo dano vsakokratni vladi oziroma predsedniku, da jih imenuje, kolikor sam v tistem momentu ocenjuje, da je smotrno. In drugo: želja predlagateljev je takrat bila, da bi se omejilo število državnih sekretarjev v posameznih ministrstvih z maksimalnim številom dveh državnih sekretarjev v posameznem ministrstvu, s tem da bi eden od teh državnih sekretarjev opravljal predvsem funkcijo namestnika ministra in s tem tudi v pomembnem delu politično funkcijo - ker ima minister pač obojno, politično in upravno -, drugi državni sekretar pa bi bil res po hierarhiji najvišji upravni delavec in, da rečem, karierna upravna funkcija. Ta zakon o vladi v državnem zboru ni prišel do obravnave. Ostal je s podpisom in z novoizvoljenim poslancem gospodom Pahorjem v proceduri, zato ga je na nek način bilo prav upoštevati tudi, ko se je oblikovala nova koalicija in razmišljala o novem zakonu. Ob pripravah na koalicijsko pogodbo smo tudi v Združeni listi socialnih demokratov soglašali, da je prav in smotrno storiti še kaj za racionalizacijo vlade. Menili smo, da je pot za to tudi prek združitve nekaterih resorjev, da je pa pot za to tudi z ohranjanjem predloga za omejitev števila ministrov brez listnice. Na tej podlagi je prišlo do predloga, ki je vsebovan v tem zakonu, in ki ga je po vsebini obrazložil gospod Anderlič. Predsednik vlade sedaj, takrat še kandidat za mandatarja, je ocenjeval, da bi bilo koristno na drug način organizirati tudi vladno službo in zagotoviti pogoje, da bi tudi predsednik vlade v okviru svoje vladne službe lahko imel svetovalce, ki bi mu pomagali pri opravljanju njegovih predsedniških nalog, pomagali na ta način, da bi mu svetovali odločitve, ki jih mora sprejemati, ne pa, da bi namesto njega sprejemali odločitve. In da bi bilo koristno, da bi imel tudi po vzoru svetov in strateških svetov v mnogih drugih državah, imeti možnost oblikovanja tudi strateških svetov. V poslanski skupini Združene liste socialnih demokratov smo z načelno opredelitvijo takih rešitev soglašali in menili, da je prav, da se v tej smeri pripravijo spremembe in dopolnitve zakona o vladi. Bile so tudi ideje o tem, da bi po hitrem postopku sprejemali nekatere bistvene sistemske rešitve, pa je obveljal skupen dogovor - takrat še pri bodočih koalicijskih partnerjih - da to ne bi bilo smiselno, ker bi res lahko poseglo v mnoge institute, tudi ustavne glede položaja vlade, razmerij med vlado in državnim zborom in podobno, kar ne bi bilo smotrno sprejemati po hitrem postopku. V poslanski skupini Združene liste socialnih demokratov smo soglašali, da se zakon sprejema po hitrem postopku. Menimo, da je samo sprejemanje zakona po hitrem postopku z zelo omejeno vsebino, ki sem jo poskušal opisati; prvi del zajema zmanjšanje resorjev in drugi del organizacijo urada predsednika vlade, smotrno in potrebno sprejemati, ker je to pač pogoj, da se vlada že ob nastanku na novo organizira in da se imenujejo tisti ministri, ki predvidoma bi po mnenju predsednika vlade in koalicije naj vlado sestavljali. Če bi takšen zakon sprejemali po rednem postopku, seveda to ne bi bilo mogoče in bi bilo treba sedaj po obstoječi strukturi vlade imenovati ministre čez - recimo - mesec, dva, tri; ko bi bil zakon sprejet, pa te ministre spreminjati. Nam se to ne zdi smotrno in menimo, da v tem delu predlog, da se zakon sprejema po hitrem postopku, ni niti nesistemski niti ne pomeni kakršnegakoli pritiska tudi na opozicijo, da želi vladna koalicija, da ne bi opoziciji dali dovolj možnosti, da odloča o teh vprašanjih. Posebej ne zato, ker je v javnosti mnogo idej o tem, da bi do spremembe sestave vlade bilo sporočenih, posebej ne zato, ker je želja opozicije - tudi mi smo bili v njej v preteklem mandatu - bila, da se vlada racionalizira in pomeni, da se zmanjša tudi število ministrstev in, čeprav neprijetno mogoče, moram reči, da tudi zato, ker je seveda odgovornost koalicije, da določa sestavo vlade. Zaradi tega je prav razumeti, da ni nemogoče predlagati, da želimo sestavo vlade s temi in temi resorji, ne pa s kakršnimi drugimi. Kar pa zadeva nekatera opozorila v zvezi s sveti strateškimi in v zvezi s položajem ministrov svetnikov, moram reči, da smo v Združeni listi socialnih demokratov in tudi v koaliciji skrbno pretehtali utemeljene pripombe, ki jih je dal sekretariat in ki smo jih dobili tudi od nekaterih pravnih strokovnjakov in izvedencev in preko pripravljenih amandmajev - po mojem prepričanju, tako tistih, ki jih je dopolnjene vložil kolega Anderlič, kot tudi tistih, ki smo jih vložili s podpisi poslanskih skupin - ene in druge pa smo skupno oblikovali -, bistveno poboljšali vsebino zakona na tem področju. Jaz osebno upam, bom hvaležen, če v tej smeri pove svoje mnenje tudi sekretariat za zakonodajo, da sedaj glede vsebinskih vprašanj ne more biti več govora o tem, da ustanavljamo institucijo, ki je lahko sporna z vidika ustave; da ne more biti več dvoma o tem, da bi lahko ministri svetniki prevzemali in opravljali kakršnekoli funkcije, ki so po ustavi dane predsedniku vlade, kar je bilo opozorjeno; da iztega razloga ne more biti govora o tem, da bi ministrski svetniki bili kakršnikoli nadministri, ki bi imeli v imenu predsednika vlade neko nalogo, bi rekel, koordinirati njihovo delo na način, ki bi lahko pomenil prevzemanje dela njihove funkcije, in da tudi strateški sveti, kar je bila pripomba in opozorilo sekretariata, imajo, prvič: jasno določeno pristojnost, in drugič jasno je, da pripravljajo ne pa sprejemajo odločitve, kar je bilo tudi opozorilo, ker odločitve sprejema vlada. Mislim, da so v tej smeri, vsaj kar mene zadeva, poleg drugih ne nepomembnih, ampak manj pomembnih pripomb, ki jih je dal sekretariat in glede katerih bodo vsak čas poslankam in poslancem amandmaji dani na mizo, sedaj oblikovane rešitve, ki pomenijo dovolj pregleden, jasen, konsistenten zakon, ki bo omogočil in pomagal, da se vlada oblikuje na način, ki bo po zamisli predsednika vlade in koalicije lahko uspešno opravljala svoje funkcije. Kar nas v Združeni listi socialnih demokratov zadeva, pa to ne pomeni, da mnoga vprašanja - volitve predsednika, imenovanja vlade, funkcij vlade, odnosov do državnega zbora in podobno - ostajajo sistemsko, lahko tudi nerazrešena ali odprta, vendar to res mora biti vprašanje, ki ga bomo urejali v rednem postopku, ne pa z željo, da se uredi, bi rekel, kmalu. Naša želja je, da bi bil zakon sprejet, da bi lahko bil tudi čimprej uveljavljen in da bi lahko v roku po uveljavitvi takoj prišlo tudi do formalnih predlogov za ministre in opravljena procedura, ki je pač zaenkrat predvidena in potrebna za to, da lahko državni zbor ministre tudi izvoli. Hvala lepa.
Hvala lepa, gospod Miran Potrč. V imenu poslanske skupine Liberalne demokracije Slovenije dajem besedo kolegici Cveti Zalokar-Oražem.
Hvala lepa. Spoštovane kolegice in kolegi. V imenu poslanske skupine Liberalne demokracije Slovenije vas želim seznaniti, da bomo v celoti podprli tako postopek kot vsebino zakona o spremembah in dopolnitvah zakona o vladi. Bomo kar kratki.
Hvala lepa. Ker se nihče več ni pisno prijavil, razpravo ostalih poslancev omejujemo [[...]]- se opravičujem. Gospod Bogdan Barovič se je pisno prijavil k besedi kot poslanec. Izvolite.
Spoštovane, spoštovani! Načelno stališče do predloga zakona je že podal kolega Sašo Peče. No jaz sem član matičnega telesa in v stranki smo potem ocenili, da pač ta predlog zakona glede na to, kdo je predlagatelj, in glede na sestavo koalicije bo sprejet. In ker ocenjujemo, da bo sprejet, smo želeli konstruktivno sodelovati pri tem zakonu in spremeniti tisto, kar smo uspeli med branjem in delno proučitvijo, za kaj več ni bilo časa, torej spremeniti tisto, kar se nam zdi potrebno spremeniti zgolj in zato, da bomo skupaj oblikovali neknov zakon o vladi, ki bo mogoče v prihodnosti prinesel tudi kaj dobrega. Oblikovali smo dva amandmaja, k 4. oziroma k 2. členu predloga in pa k 4. členu predloga. Gre za to, da je 2. člen predloga zelo nenatančen, kajti v parlamentarni demokraciji, kot jo imamo v državi Republiki Sloveniji, je predsednik vlade le prvi mož države in v 2. členu piše, da lahko predsednik vlade, torej "lahko določi svojega namestnika". Naše mnenje je, da ne more biti termin "lahko", temveč da se mora spremeniti v "mora". Obrazložitev je enostavna, predsednik vlade "mora" imeti v primeru odsotnosti svojega namestnika, ne pa "lahko". No bolj pomemben se nam je zdel naš amandma k 4. členu predloga. Gre zgolj in samo za striktno spoštovanje 110. člena ustave, ki ureja odnos med vlado, ministri in med državnim zborom. Ob tem amandmaju smo želeli, da se besedilo: "... ministrskega svetnika imenuje in razrešuje predsednik vlade", nadomesti z: "Ministrskega svetnika na predlog predsednika vlade imenuje državni zbor Republike Slovenije." Naše mnenje je, da je ministrski svetnik dokaj izenačen z ministri, spoštovali bomo 110. člen ustave in državni zbor bo obdržal dve od svojih treh funkcij, in sicer obdržal bo nadzorno vlogo in pa obdržal bo vlogo imenovanja. Na odboru, žal, četrti oziroma naš amandma k 4. členu predloga včeraj niso sprejeli, kar po našem mnenju ni dobro. Vztrajali bomo na svojih predlogih, drugače praviloma zakona oziroma predloga ne bomo podprli. Hvala lepa.
Hvala lepa. Razprava je zdaj odprta, vendar je s poslovnikom omejena na pet minut. Spoštovani poslanci, kdor želi razpravljati, prosim, dajem vam besedo. Gospod Battelli, izvolite.
Hvala lepa. Še nekaj v zvezi s položajem ministrskega svetnika. Menim, da je morda koristno pomisliti tudi o naslednjem. Ena od sistemskih hib, za katere smo ugotovili, da otežujejo delo vlade in tudi komunikacijo vlade s parlamentom, predvsem pa učinkovitost vlade, je v dejstvu, da ministre, tudi posameznega ministra, pravzaprav postavlja državni zbor, ne pa predsednik vlade. To vemo vsi, da je povzročalo dostikrat v danih situacijah popolno pomanjkanje komunikacije med resorji in celo pomanjkanje dialoga med resorji ter pomanjkanje medresorske koordinacije glede reševanja določenih, tudi zelo pomembnih problemov v naši družbi. V tej luči je lahko vloga ministrskega svetnika kot koordinatorja za določena področja tudi zelo dobrodošla in to lahko tudi omogoča, po mojem mnenju, boljšo komunikacijo med državnim zborom in izvršno vejo oblasti. Hvala lepa.
Hvala lepa. Želi še kdo razpravljati? Ker očitno ne želi več nihče razpravljati, zaključujem splošno razpravo. Ker so bili še pred kratkim, ta trenutek vloženi amandmaji, pregled amandmajev še ni pripravljen. Da bi delo zbora lahko potekalo nemoteno, prekinjam sejo za 30 minut. Izvolite, gospod Anderlič.
Predlagal bi, da ne prekinete seje zato, da bo pregled amandmajev narejen. Amandmaji prihajajo vedno v hitrem postopku do zaključka obravnave v drugem branju in v tem primeru lahko pričakujete še kaj. In glede na to, da so poslanci tisti, ki so pooblaščeni - vlada tako ali tako ni sodelovala pri tem zakonu -, vložili amandmaje in poslanske skupine prav tako, in lahko gremo po vloženih amandmajih in pregleda amandmajev resnično ne potrebujemo. Predlagam, da gremo na odločanje o amandmajih. To lahko smatrate tudi kot proceduralni predlog in ga daste na glasovanje, če se vam zdi sporno.
Glede na to, da je proceduralni predlog in bomo skozi glasovanje lahko presodili, v koliko so poslanci seznanjeni z vloženimi amandmaji. Spoštovane kolege prosim, da ugotavljamo prisotnost! Navzočih je 57 poslank in poslancev. Glasujemo o proceduralnem predlogu gospoda Anderliča, da ne čakamo na pregled amandmajev, ampak da vsak posamezen amandma k posameznemu členu damo v obravnavo. [[Za je glasovalo 46.]] [[Proti 6.]] Proceduralni predlog, da nadaljujemo, je sprejet. Malo bo zapletov, glede na to, da so zadnji trenutek amandmaji prišli na mizo. Tako da prosim zbor, da vendarle z 10 minutno prekinitvijo omogoči tehničnim službam, da amandmaje vendarle zberejo, ker so ta trenutek prišli na mizo. Tako, da sejo prekinjam do 11.15. Hvala.
Spoštovane kolegice, kolegi!Ugotavljamo navzočnost! Prosim za mir v dvorani. Ugotavljamo navzočnost! [[32 prisotnih.]] Zbor ni sklepčen, zato bomo ponovili, ker kolegi še prihajajo. Ugotavljamo prisotnost, drugič! [[52 prisotnih.]] Zbor je sklepčen, zato lahko odloča. Prehajamo na drugo obravnavo, to je na razpravo in odločanje o posameznih členih predloga zakona. Zboru predlagam, da skladno z drugo alineo 189. člena poslovnika po končani razpravi in glasovanju o amandmajih in členih razpravlja in glasuje skupaj o preostalih členih, h katerim niso bili vloženi amandmaji. Predlagani sklep ne bo sprejet, če mu bo nasprotovala najmanj ena tretjina navzočih poslancev. Ugotavljamo navzočnost! Navzočih je 49 poslank in poslancev. Glasujemo o predlogu, ki sem ga ravnokar prebrala. [[Za je glasovalo 44.]] [[Proti nihče.]] Ugotavljam, da je predlog sprejet. Zato prehajamo na razpravo o posameznih členih in vloženih amandmajih. V razpravo dajem 1. člen in amandma gospe Majde Širca k temu členu in štirih poslanskih skupin: LDS-a, združene liste, SLS+SKD Slovenske ljudske stranke in DeSUS-a. Želi kdo besedo? Gospa Majda Širca, izvolite.
Hvala lepa. Amandma, ki je vložen, glede na to, da so slovenski pravni akti večinoma pisani v moškem spolu, predlagam, da se v bodoče, pa sploh tudi na tem primeru začnejo uporabljati tudi ženski spol, pri tem pa upoštevati tudi mnenja sekretariata državnega zbora za preučitev neke praktične rešitve v bodoče za odpravo te politične nekorektnosti. Predlog pa je oblikovan tako, da se v zakonodaji, vsaj v 1. členu oziroma v vhodnih členih uporablja dvospolna uporaba. Hvala lepa.
Hvala lepa. Gospa Širca, se torej amandma glasi tako: V 1. členu se v prvem odstavku pred besedo "predsednik" doda besedilo "predsednica" oziroma pred besedo "ministri" besedilo "ministrice" oziroma. Je to amandma s tako vsebino? Hvala lepa. Želi še kdo besedo? Ker ne želi nihče več besede, prehajamo na odločanje. Na glasovanje dajem amandma gospe Širca k 1. členu. Ugotavljamo navzočnost! Navzočih je 55 poslank in poslancev. Glasujemo o amandmaju gospe Širce k 1. členu zakona. [[Za je glasovalo 53.]] [[Proti 2.]] Ugotavljam, da je amandma gospe Širce in poslanske skupine sprejet. K 1. členu je bil podan tudi amandma poslanskih skupin, kot sem jih prej navedla, in ta amandma dajem na glasovanje. Glasujemo. Navzočih je 54 poslank in poslancev. Kdo je za amandma poslanskih skupin Liberalne demokracije Slovenije, združene liste socialnih demokratov, SLS + SKD - Slovenske ljudske stranke in DeSUS-a k 1. členu? [[Za je glasovalo 49.]] [[Proti 3.]] Ugotavljam, da je amandma štirih poslanskih skupin sprejet. Na glasovanje dajem 1. člen v celoti. Glasujemo! Navzočih je 55 poslank in poslancev. [[Za je glasovalo 54.]] [[Proti 3.]] Ugotavljam, da je 1. člen v celoti sprejet. Prehajamo k 2. členu in amandmaju poslanske skupine Slovenske nacionalne stranke. V razpravo dajem 2. člen in ta amandma. Kdo želi besedo? Izvolite, gospod Bogdan Barovič.
Kot predlagatelji ponovno opozarjamo, da gre sicer za spremembo izrazoslovja, mislim pa, da je dejansko funkcija, pomen in vloga predsednika vlade takšna, da bi v 2. členu morali besedi "lahko določi" nadomestiti z "mora v roku 15 dni po prvi seji določiti". Tu gre predvsem za kontinuiteto dela vlade v primeru odsotnosti predsednika vlade. Hvala lepa.
Hvala. Želi še kdo besedo? [[Ne.]] V kolikor ne, dajem na glasovanje amandma poslanske skupine Slovenske nacionalne stranke k 2. členu. Navzočih je 52 poslank in poslancev. Glasujemo o amandmaju k 2. členu poslanske skupine slovenske nacionalne stranke. [[Za je glasovalo 8.]] [[Proti 40.]] Ugotavljam, da amandma ni bil sprejet. Na glasovanje dajem 2. člen v celoti. Navzočih je 53 poslank in poslancev. Glasujem o 2. členu v celoti. [[Za je glasovalo 47.]] [[Proti 5.]] Ugotavljam, da je besedilo 2. člena v celoti sprejeto. V razpravo dajem 4. člen in osem amandmajev k temu členu. Prvega predlaga Anton Anderlič, matično delovno telo ga podpira; drugi amandma predlaga poslanska skupina Slovenske nacionalne stranke, matično delovno telo ga ne podpira; tretji amandma predlaga Anton Anderlič, matično delovno telo ga podpira; četrti amandma predlaga Anton Anderlič, matično delovno telo amandma podpira; peti amandma predlaga Anton Partljič, odločitve matičnega delovnega telesa tu ni; šesti amandma: predlagatelji so poslanske skupine DeSUS, LDS, SKD+SLS in združena lista tu odločitve matičnega delovnega telesa ni; sedmi amandma predlagajo iste štiri poslanske skupine, enako ni odločitve matičnega delovnega telesa o teh amandmajih ni. Kdo želi razpravo? Smem, gospod Barovič, se je prej prijavil.
Še enkrat kot predlagatelj oziroma predstavnik Slovenske nacionalne stranke, poslanske skupine. Mi smo včeraj na odboru veliko govorili o našem amandmaju k 4. členu predloga. Kolegi so mi želeli dopovedati, da naj bi bila funkcija, vloga ministrskega svetnika zgolj koordinativna, povezovalna, pa vendarle ga že v nekaterih elementih sam 24. člen seveda veljavnega zakona že enači z ministrom. In po našem prepričanju, torej prepričanju poslanske skupine, bo včasih verjetno ministrski svetnik imel tudi kakšno izvršilnomožnost, funkcijo in zdi se mi, da je prav, zdi se nam, da je prav, da ima le državni zbor svojo nadzorno funkcijo, da jo ohrani, da imam možnost za vsak slučaj interpelacije ali pa poslanskih vprašanj in pobud. Toliko. Hvala.
Hvala lepa, gospod Barovič. Gospod Potrč, izvolite.
Hvala lepa. Jaz najprej se opravičujem, tri amandmaje gospoda Anderliča imamo, je bilo rečeno, da so štirje k 24. členu. Tako da, če se da, bi mogoče prebrali, da bi videli [[...]]Tri imam, res, ampak za štiri pa moram reči, ta četrtega ne najdem.
Trije so.
A so trije.
Trije so, ja.
Dobro. To je eno. Drugo pa, jaz bi rad par stavkov rekel k amandmaju, ki je bil kot drugi opredeljen, in to je amandma, o katerem je zdaj govoril kolega Barovič. Jaz mislim, da želimo, da se ne oblikujejo novi ministri. Vsaj kar mene kot predlagatelja ali pa, mislim, sopredlagatelja ali pa iz poslanske skupine, ki soglaša z zakonom zadeva, ne želim, da se oblikuje institucija novih ministrov. Ne želim, da se oblikuje institucija nadministrov, ne želim, da se neomejeno poveča to število in zaradi tega ne razumem in sprašujem, ali je to cilj kolegov iz poslanske skupine Slovenske nacionalne stranke. Namreč, mi smo storili zdaj vse, da bi funkcijo ministrskega svetnika opredelili kot svetovalno funkcijo za predsednika vlade. In normalno je, da predsednik vlade svetovalce izbira, in normalno je, da svetovalec odgovarja predsedniku vlade, ne da odgovarja državnemu zboru. Ker državnemu zboru odgovarja predsednik vlade v imenu vlade potem kot celote preko interpelacije vlade, ne vem, ustavne obtožbe in podobno. In če bi bil sprejet ta amandma, bi pravzaprav naredili popolnoma nesistemsko rešitev, ki bi bila v nasprotju - sam tako razumem, s siceršnjimi intencami, ki jih je v svoji obrazložitvi nasprotovanja zakonu zagovarjala Slovenska nacionalna stranka, ko je rekla, to pravzaprav pomeni ustanavljanje novih institucij, možnost, da bo vlada delovala na tak in drugačen način. Meni bi bilo ljubo, če bi kolegi lahko pojasnili, še ljubše, če bi se dogovorili za eventualni umik tega amandmaja, če bo ostal iz razlogov, ker ne želim novih ministrov, ampak obratno; oblikovati svetovalce predsednika, takšnega amandmaja ne morem podpreti. Hvala.
Hvala lepa. K besedi se je prijavil gospod Sašo Peče.
Danes vsem po vrsti v vladni koaliciji seveda ustreza čim večja zmešnjava, ustreza, da boste lahko svoje posle skrivali. In temu sta namenjena tudi dva ministrska svetnika. Vendar ne pozabite, saj ste se vsak mandat do sedaj še skregali, boste pa čez dve ali tri leta kasneje ločeni med sabo pač še enkrat popravljali zakon. Ne gre za drugo. Gospod Potrč, blefirate, kratko malo. Ta dva ministrska svetnika sta čisto navadna [[...]] [[Oglašanje iz klopi.]] Gospa predsedujoča, lahko prosim, da ustvarite mir v dvorani.
Gospod Sašo Peče, za vas velja enako - prosim, da ne žalite kolegov. Izvolite, nadaljujte!
Hotel sem samo, da omogočite, da lahko v miru povem in da se pozneje govorci prijavijo k besedi. Ne, v primeru ministrskega svetnika od bonitet, ki jih imajo skozi plačo in skozi ostale delovne pogoje, kar je točno navedeno, veljajo enaka pravila kot za ministra [[...]] [[Prekinitev snemanja.]]
Tišina, prosim!
/Izklopljen mikrofon./
Hvala lepa. Gospod Marko Diaci, izvolite.
V Stranki mladih Slovenije ocenjujemo, da je predlog delitve na ministre in ministrske svetnike pozitiven predvsem iz razloga, da je na nek način minister politična funkcija, ministrski svetnik, kakor mi gledamo, pa je predvsem strokovna funkcija, tako da to zadevo podpiramo. Hvala.
Hvala lepa. Želi še kdo razpravljati? Ker ne želi nihče več besede, prehajamo na odločanje. Na glasovanje dajem prvi amandma k 4. členu. Ugotovimo navzočnost!
Treba je povedati, kdo je predlagatelj, ker drugače ne bomo vedeli [[...]]
Predlagatelj amandmaja je Anton Anderlič, in sicer se glasi tako: "V 23. členu se prvi odstavek spremeni tako, da se glasi: 'Predsednik vlade lahko ustanovi strateške svete. Z aktom o ustanovitvi se določijo naloge in delovna področja strateškega sveta. Strateški sveti v okviru svojega delovnega področja na predlog predsednika vlade obravnavajo posamezna vprašanja ter svetujejo in pripravljajo mnenja za predsednika vlade." O tako oblikovanem amandmaju glasujemo. Navzočih je 54 poslank in poslancev. Glasujemo o amandmaju, ki sem ga ravnokar prebrala. [[Za je glasovalo 52.]] [[Proti 3.]] Ugotavljam, da je amandma predlagatelja Antona Anderliča sprejet. Na glasovanje dajem drugi amandma predlagatelja poslanske skupine Slovenske nacionalne stranke, ki se glasi: "V 24. členu veljavnega zakona o Vladi Republike Slovenije se besedilo "ministrskega svetnika imenuje in razrešuje predsednik vlade" nadomesti z "ministrskega svetnika na predlog predsednika vlade imenuje Državni zbor Republike Slovenije"." Navzočih je 57 poslank in poslancev. Glasujemo o amandmaju predlagatelja SNS, ki sem ga ravnokar prebrala. [[Za je glasovalo 7.]] [[Proti 46.]] Ugotavljam, da amandma ni bil sprejet. Na glasovanje dajem tretji amandma predlagatelja Anderlič Antona, ki se glasi: "V 24. členu se v drugem odstavku prvega odstavka za besedo "razrešuje" doda besedilo "vlada na predlog", beseda "predsednik" pa se nadomesti z besedo "predsednika"." Navzočih je 55 poslank in poslancev. Glasujemo o tretjem amandmaju v besedilu, kot sem ga prebrala. [[Za je glasovalo 53.]] [[Proti 2.]] Ugotavljam, da je tretji amandma predlagatelja Toneta Anderliča sprejet. Na glasovanje dajem četrti amandma predlagatelja Toneta Anderliča, in sicer v vsebini: V 24. členu se drugi odstavek spremeni tako, da se glasi: "Ministrski svetnik svetuje in oblikuje predloge za predsednika vlade pri njegovem izvajanju ustavnih in zakonskih pooblastil glede skrbi za enotnost politične in upravne usmeritve vlade ter usklajevanja dela ministrov". Navzočih je 54 poslank in poslancev. Glasujemo o četrtem amandmaju, predlagatelja Toneta Anderliča, v besedilu, ki je bilo predstavljeno. [[Za je glasovalo 51.]] [[Proti 1.]] Ugotavljam, da je bil četrti amandma predlagatelja Toneta Anderliča sprejet. Na glasovanje dajem peti amandma, predlagatelja Antona Partljiča, v besedilu, ki se glasi: "V 24. členu se tretji in četrti odstavek nadomestita z novim tretjim odstavkom, ki se glasi: "Za pravice ministrskega svetnika, glede plače, nadomestil, drugih osebnih prejemkov, povračil, socialnega zavarovanja in dopustov ter pravic o prenehanju mandata, se smiselno uporabljajo določbe zakona o funkcionarjih v državnih organih". Navzočih je 48 poslank in poslancev. Glasujemo o petem amandmaju predlagatelja Toneta Partljiča, v besedilu, ki je bilo predstavljeno. [[Za je glasovalo 48.]] [[Proti nihče.]] Ugotavljam, da je bil amandma predlagatelja Toneta Partljiča sprejet. Na glasovanje dajem šesti amandma, predlagatelji so DeSUS, LDS, SLS+SKD in Združena liste socialnih demokratov, v sledečem besedilu: "V 25. členu se v šestem odstavku za besedo "služb" doda besedilo iz tretjega odstavka tega člena, besedilo "ministri pri vodenju ministrstev" je nadomesti z besedilom "jih ima minister do organov v sestavi ministrstva"." Navzočih je 55 poslank in poslancev. Prehajamo na glasovanje o šestem amandmaju predlagateljev, v besedilu, ki je bilo predstavljeno. [[Za je glasovalo 53.]] [[Proti nihče.]] Ugotavljam, da je bil šesti amandma sprejet. Na glasovanje dajem sedmi amandma, in sicer predlagatelji so iste poslanske skupine kot prej, in sicer v sledečem besedilu: "V 25.b členu se v drugem odstavku za besedo "imenuje" doda "in razrešuje", v tretjem odstavku se za besedo "imenuje" doda besedilo "in razrešuje"." Navzočih 55 poslank in poslancev. Glasujemo o sedmem amandmaju predlagateljev, kot sem jih navedla, in v besedilu, ki je bilo predstavljeno. [[Za je glasovalo 49.]] [[Proti 2.]] Ugotavljam, da je bil sedmi amandma sprejet. Na glasovanje dajem osmi amandma istih predlagateljev, in sicer v besedilu, ki se glasi: "V 25.c členu se drugi stavek tretjega odstavka spremeni tako, da se glasi: Ob prenehanju funkcije predsednika vlade ali ministra mora državni sekretar novemu predsedniku vlade oziroma ministru ponuditi svoj odstop z dnem njune prisege. V četrtem odstavku besedilo "predsednika vlade oziroma ministra" nadomesti beseda "tistega"." Navzočih je 53 poslank in poslancev. Kdo je za osmi amandma v besedilu, ki je bilo predstavljeno? [[Za je glasovalo 53.]] [[Proti 1.]] Ugotavljam, da je osmi amandma sprejet. S tem smo izčrpali glasovanja o amandmajih. Na glasovanje dajem 4. člen v celoti. Navzočih je 50 poslank in poslancev. [[Za je glasovalo 51.]] [[Proti 2.]] Ugotavljam, da je 4. člen v celoti sprejet. V razpravo dajem 5. člen in amandma predlagateljev poslanskih skupin DeSUS, LDS, SLS + SKD - Slovenske ljudske stranke in Združene liste socialnih demokratov. Kdo želi besedo? Ker ne želi nihče besede, prehajamo na glasovanje o amandmaju, ki se glasi: "5. člen se spremeni tako, da se glasi: 'Zakon o organizaciji in delovnem področju ministrstev se uskladi z določbami tega zakona najkasneje v 6 mesecih od dneva, ko prisežejo ministri.'." Navzočih je 51 poslank in poslancev. [[Za je glasovalo 49.]] [[Proti nihče.]] Ugotavljam, da je amandma, ki je v celoti spremenil 5. člen, sprejet, zato o členu v celoti ne bomo glasovali. Prehajamo na odločanje o amandmaju k 6. členu predlagateljev poslanskih skupin DeSUS, LDS, SLS + SKD, Združene liste socialnih demokratov, ki se glasi: "6. člen se črta." Želi kdo besedo? Ker nihče ne želi besede, dajem amandma na glasovanje. Navzočih je 52 poslank in poslancev. Glasujemo o amandmaju k 6. členu. [[Za je glasovalo 50.]] [[Proti 2.]] Amandma je v celoti sprejet, člen je črtan, zato o njem ne glasujemo. Prehajamo na razpravo o amandmaju k 7. členu, in sicer, predlagateljev, štirih poslanskih skupin. Amandma se glasi: "Od dne, ko prisežejo ministri, in do dne uveljavitve zakona iz 5. člena tega zakona nadaljuje z delom..." Ali je potrebno, da vam v celoti amandma preberem? Ga imate pred sabo. Hvala. Želi kdo besedo? Gospod Anderlič.
Potrebna je ena redakcijska sprememba oziroma popravek, in sicer, da se v prvi vrstici "od dne, ko prisežejo..." za to besedo vstaji beseda "pristojni ministri..." Hvala lepa.
Še želi kdo besedo? Ker ne želi, prehajamo na odločanje. Na glasovanje dajem amandma k 7. členu v besedilu, ki je pred vami, z redakcijskim popravkom "od dne, ko prisežejo pristojni ministri". Navzočih je 52 poslank in poslancev. Glasujemo o amandmaju k 7. členu. [[Za je glasovalo 47.]] [[Proti 3.]] Amandma je sprejet. Ker je člen v celoti spremenjen, o členu ne glasujemo. Prehajamo k razpravi o amandmaju k 8. členu, predlagateljev štirih poslanskih skupin, kot v prejšnjem primeru, in sicer se amandma glasi: V 8. členu se prvi odstavek spremeni tako, da se glasi: "Z dnem prisege ministra za informacijsko družbo prične z delom ministrstvo za informacijsko družbo. V njegovi sestavi sta Uprava Republike Slovenije za telekomunikacije in Inšpektorat Republike Slovenije za pošto in telekomunikacije". Želi kdo besedo? [[Nihče.]] Na glasovanje dajem amandma ki je bil predstavljen. Navzočih je 51 poslank in poslancev. Glasujemo o amandmaju k 8. členu. [[Za je glasovalo 46.]] [[Proti 4.]] Ugotavljam, da je amandma sprejet. Na glasovanje dajem 8. člen v celoti. Navzočih je 52 poslank in poslancev. Glasujemo o 8. členu v celoti. [[Za je glasovalo 49.]] [[Proti 1.]] Ugotavljam, da je bil amandma k 8. členu sprejet, da je bil 8. člen, se opravičujem, v celoti sprejet. V razpravo dajem amandma k 9. členu predlagateljev štirih poslanskih skupin in sicer, 9. člen se spremeni tako, da se glasi. Imate pred seboj besedilo člena, ga ne rabim prebirat. Želi kdo besedo? Gospod Anderlič, izvolite.
Prav tako kot v amandmaju k 7. členu, je tudi pri tem členu potrebno popraviti redakcijsko zadnji odstavek, in sicer v tretji vrstici, kjer se tri besede "nastopa funkcije vlade" črtajo in se nadomestijo s tremi besedami "prisege pristojnih ministrov". Hvala lepa.
Hvala. Želi še kdo besedo? Če ne, dajem na glasovanje amandma k 9. členu, dopolnjen z redakcijskim popravkom gospoda Anderliča. Navzočih je 53 poslank in poslancev. Kdo je za amandma z dopolnjenim z redakcijskim stavkom? [[Za je glasovalo 48.]] [[Proti 2.]] Ugotavljam, da je bil amandma z redakcijskimi popravki sprejet. Ker je člen v celoti spremenjen, o njem ne bomo glasovali. Prehajamo na razpravo o amandmaju k 10. členu predlagateljev štirih poslanskih skupin, in sicer se v 10. členu prvi odstavek spremeni tako, da se glasi: "Vlada v 6 mesecih po uveljavitvi zakona uskladi organizacijo in naloge vladnih služb s tem zakonom." Črta se drugi in tretji odstavek in v četrtem odstavku se za besedo "zakona" doda besedilo "razen tistih, ki jim v skladu z zakonom mandat še ni potekel". Želi kdo besedo? Če ne, dajem amandma k 10. členu, ki je bil predstavljen, na glasovanje. Navzočih je 54 poslank in poslancev. Kdo je za amandma k 10. členu? [[Za je glasovalo 47.]] [[Proti 2.]] Ugotavljam, da je amandma k 10. členu sprejet. Na glasovanje dajem 10. člen v celoti. Navzočih je 51 poslank in poslancev. Glasujemo o 10. členu v celoti. [[Za je glasovalo 46.]] [[Proti 4.]] Ugotavljam, da je 10. člen v celoti sprejet. Z amandmaji smo končali. Preostali členi, h katerim niso bili vloženi amandmaji. Opravili smo torej razpravo o vloženih amandmajih. Prehajamo na razpravo o preostalih členih, h katerim niso bili vloženi amandmaji. Kdo želi besedo? Ker ne želi nihče besede, dajem na glasovanje preostale člene, h katerim niso bili vloženi amandmaji. Navzočih je 51 poslank in poslancev. Glasujemo o preostalih členih, h katerim niso bili vloženi amandmaji. [[Za je glasovalo 50.]] [[Proti 3.]] Ugotavljam, da so bili preostali členi sprejeti. Prehajamo na razpravo o naslovu zakona. Ali želi kdo o naslovu zakona razpravljati? Ker ne želite, prehajamo na glasovanje. Na glasovanje dajem naslov zakona. Navzočih 54 poslank in poslancev. Glasujemo o naslovu zakona v celoti, ki je bil predložen. [[Za je glasovalo 52.]] [[Proti 2.]] Ugotavljam, da je naslov zakona v celoti sprejet. Prehajamo na tretjo obravnavo predloga zakona. Ugotavljam, da so bili k predlogu zakona v drugi obravnavi sprejeti amandmaji. Če želijo k tem členom kvalificirani predlagatelji vložiti amandmaje, prosim, da to storijo. [[Ne želite.]] Pred tem pa sprašujem, ali želi kdo razpravljati o zakonskem predlogu v celoti? Končali smo z glasovanjem o amandmajih. Na podlagi tretjega odstavka 198. člena poslovnika sprašujem sekretariat za zakonodajo in pravne zadeve, če je zaradi sprejetih amandmajev porušena morebiti medsebojna skladnost določb zakona. [[Ni.]] Hvala lepa. Prehajamo na glasovanje o zakonu v celoti. Navzočih je 53 poslank in poslancev. Glasujemo o predloga zakona v celoti. [[Za je glasovalo 50.]] [[Proti 3.]] Ugotavljam, da je predlagani zakon v celoti sprejet. S tem zaključujem to točko dnevnega reda in hkrati sejo tudi prekinjam. O nadaljevanju boste obveščeni po posvetovanju v kolegiju predsednika državnega zbora, v roku 10 minut. Hvala lepa.